# Formål og relevans (vores omverden)

Vi ønsker med dette projekt ***”*Change Maker - et globalt klima og bæredygtighedslaboratorium*”***at skabe fundamentet for en ny form for engagement og en række nye initiativer, der skal gøre Folkekirkens Nødhjælp i stand til i fremtiden at engagere flere unge i en global klima- og bæredygtighedsdagsorden.

Gennemgående er Folkekirkens Nødhjælps arbejde båret af visionen om “en verden fri for sult, fattigdom og undertrykkelse, hvor folkelige og politiske kræfter til stadighed arbejder stærkt og aktivt for en retfærdig og bæredygtig fordeling og brug af klodens ressourcer.” Båret af denne vision arbejder Folkekirkens Nødhjælp for at koble vores arbejde i Danmark og ude i verden på den klima og bæredygtighedsdagsorden.

Frivillighed og bæredygtighed har gennem alle årene været en helt central del af Folkekirkens Nødhjælps DNA. Hver eneste dag står flere hundrede danskere trofast bag disken i en af organisationens 113 genbrugsbutikker eller i en af de seks Wefood-butikker, der er fordelt over hele Danmark. Trods butiks-nedlukningerne i 2020 som følge af COVID-19 lagde frivillige mere end 810.312 timer i Folkekirkens Nødhjælp, og mere end 375 tons mad blev reddet fra at blive smidt ud. Det betød samtidig, at vi kunne sende 25 millioner kroner afsted til Folkekirkens Nødhjælps internationale udviklings- og katastrofearbejde.

Folkekirkens Nødhjælp har med andre ord været førende på at skabe handlemuligheder, der kombinerer et stærkt frivilligt ejerskab i Danmark med en global bæredygtighedsdagsorden, der kun bliver mere relevant og vedkommende. I 2022 fejrer Folkekirkens Nødhjælp 100-års jubilæum som organisation, og vores genbrugsbutikker fejrer 50-års jubilæum. Begge jubilæer giver ikke kun anledning til at kigge tilbage på historien, men også mulighed for at kigge frem på de næste henholdsvis 50 og 100 år.

Udviklingsdagsordenen er lige så relevant i dag som dengang, men hvis vi også skal være relevante i fremtiden, skal vores aktiviteter tilpasses fremtidens unge og frivillige.

Verden i dag ser nemlig markant anderledes ud, end da den første Genbrugsbutik så dagens lys i 1972 i Aarhus. I Folkekirkens Nødhjælp har vi været gode til at tilpasse os omverdenens fokus på bæredygtighed og klimadagsordenen rent kommunikativt, men vi har haft sværere ved at følge med den forandring, der har præget frivilligområdet i Danmark de seneste år. I dag er frivilligheden i Danmark præget af mange forskellige tilbud, store forventninger om medejerskab blandt de frivillige, og ønsket om større fleksibilitet. En erkendelse der også kom frem i Folkekirkens Nødhjælps store frivilligundersøgelse i 2020:

*Unge mennesker vil ikke binde sig til faste opgaver - de vil vente til sidste øjeblik, hvis der dukker et bedre tilbud op (Genbrugsfrivillig i Folkekirkens Nødhjælps frivilligundersøgelse, 2020).*

Samme frivilligundersøgelse afslører også to andre interessante tendenser. For det første viser undersøgelsen, at gennemsnitsalderen for en frivillig i Folkekirkens Nødhjælp er 65 år. Undersøgelsen viser også, at vores frivillige overordnet er loyale, glade og tilfredse, men også at mange efterspørger mere viden om, hvordan deres frivillige engagement konkret er med til at understøtte Folkekirkens Nødhjælps katastrofe- og nødhjælpsarbejde.

*”Der er stor mangel på oplysende materiale om FKNs indsats ude i verden. "Nød" og "Magasinet" er jo forhistorie, og den lille folder om at oprette testamente til fordel for FKN er ikke særlig velegnet at give til unge mennesker, som gerne vil vide mere om, hvad butikkens overskud går til”*.

*(Genbrugsfrivillig i Folkekirkens Nødhjælps frivilligundersøgelse, 2020)*

Det er med udgangspunkt i denne konkrete viden om de frivillige og frivilligheden i Folkekirkens Nødhjælp, og et langsigtet strategisk ønske om at udvikle nye klima- og bæredygtighedsinitiativer for den yngre målgruppe, at Folkekirkens Nødhjælp vil igangsætte et nyt innovativt partnerskab med Silkeborg Højskole.

***Et globalt fremtidslaboratorium med projektejerskabet vendt på hovedet***

Folkekirkens Nødhjælp indgår et partnerskab med Silkeborg Højskole, hvor skolens internationale hovedfag *Change Maker,* fungerer som et *fremtidslaboratorium* med det formål at udvikle fundamentet for fremtidens globale klima- og bæredygtighedsinitiativer for frivillige. Eleverne på *Change Maker* får til opgave at engagere unge i alderen 15-35 år som tilhører det DANIDA, kalder det *gule segment*. Denne gruppe er ikke modstandere af udviklingsarbejdet, men har generelt ikke meget kendskab til området. De mangler viden, interesse og holdning, når det kommer til udviklingssamarbejde. De er solidarisk anlagte, men emner som udviklingssamarbejde og udenrigspolitik er for langt væk fra deres hverdag og svært at forholde sig til. De skal derfor engageres i aktiviteter, som er let tilgængelige og som møder dem, der hvor de er i deres hverdag.

For at kunne nå denne nye målgruppe, vil *Fremtidslaboratoriet* blive ledet og drevet ud fra en ny tilgang, der gør op med hvordan Folkekirkens Nødhjælp tidligere har skabt engagement blandt danskerne. Det vil ikke være Folkekirkens Nødhjælp, som vil gøre sig klog på, hvordan man udvikler eksisterende eller helt nye klima- og bæredygtighedsinitiativer for at engagere unge. Projektejerskabet vil i stedet blive lagt i hænderne på unge elever på Change Maker-linjen. Holdet vil få frie hænder til at undersøge, teste og afprøve, både hvordan Folkekirkens Nødhjælps eksisterende klima- og bæredygtighedsinitiativer (Genbrug og Wefood), og nye initiativer kan styrke engagementet blandt unge mellem 15-35 år med udgangspunkt i den givne målgruppes færden og interesser. For at sikre, at de aktiviteter, som eleverne udvikler, kommer ud til nye, unge målgrupper har Silkeborg Højskole og Folkekirkens Nødhjælp i fællesskab udpeget en række steder, hvor aktiviteterne skal finde sted, og hvor vi forventer at kunne skabe dialog og handlemuligheder med det *gule segment* (uddybes senere)*.*

Change Maker-linjen stilles følgende opgaver:

1. *Hvordan engagerer Folkekirkens Nødhjælp nye unge målgrupper i de eksisterende bæredygtigheds- og klimainitiativer ‘Genbrug’ og ‘Wefood’, og hvordan tydeliggør butikkerne koblingen til det nødhjælps- og udviklingsarbejde, som målgruppen er med til at understøtte?*
2. *Hvilke nye initiativer kan engagere unge i det gule segment i klima- og bæredygtighedsdagsordenen?*

I projektet arbejder vi med hele ‘engagentspyramiden’. Det er målsætningen, at eleverne på Change Maker–linjen tager ejerskab (bliver nye *ejere og ledere*), samt er med til at skabe fundamentet for at unge i *det gule segment* kan fastholdes i kategorien *følgere* og *observere* igennem de konkrete frivillige klima- og bæredygtighedsinitiativer. Resultaterne og de nye handlemuligheder vi forventer, der kommer ud af projektet, vil dermed tage udgangspunkt i engagementspuljens formål om at styrke dybden og intensiteten i engagementet (Change Maker linjen) og samtidig skabe grobund for en mobilisering af flere følgere og observatører (unge i det gule segment). Projektets fokus og tilgang er også i tråd med Danmarks nuværende Udviklingspolitiske og Humanitære Strategi, Verden 2030s mål om at fastholde et folkeligt engagement i vores udviklingsarbejde.

Denne tilgang føder ligeledes ind i Folkekirkens Nødhjælps kommende Engagementsstrategi for 2023-2028. Projektets resultater vil derfor naturligt understøtte organisationens kommende fokus på at nå bredere ud, men samtidig sikre fremtidens ejere af de klima- og bæredygtighedsinitiativer, der også i fremtiden kommer til at udgøre hjerteblod for Folkekirkens Nødhjælp. Projektets forandringspotentiale vil dog ikke kun blive udfoldet i Folkekirkens Nødhjælp men blive fulgt op af det næste Change Maker-hold, ligesom projektets resultater vil blive delt bredt med det øvrige civilsamfund.

# Den ansøgende organisation og andre organisationer/aktører (vores udgangspunkt)

***Folkekirkens Nødhjælp som ansøgende organisation***

At skabe folkeligt engagement indebærer for Folkekirkens Nødhjælp at være en aktiv og troværdig partner for forandring. Folkekirkens Nødhjælp er født ud af frivillighed og partnerskaber – med mennesker som tror på et værdigt liv for alle – og i fællesskab med grupper af mennesker, som ønsker at være med til at forandre verden. I Danmark har vi over 20.000 frivillige og på globalt plan arbejder vi sammen med 205 samarbejdspartnere i 19 af verdens fattigste lande.

Folkekirkens Nødhjælp arbejder tæt sammen med en lang række kirkelige organisationer og lokale partnere verden over, ligesom vi eksperimenterer med alternative samarbejdsformer for at gøre den størst mulige forskel i verden. Vi udvikler og afprøver hele tiden nye løsninger sammen med frivillige, virksomheder, donorer og partnere, som hjælper mennesker i nød til selv at skabe et bedre liv og håb om en bedre verden for alle.

En afgørende forudsætning for arbejdet ude i verden er det stærke fundament af frivillige kræfter, som Folkekirkens Nødhjælp hviler på i Danmark, det giver os et fodfæste og en særlig styrke. Hertil kommer vores medlemskab af ACT Alliance – en alliance af flere end 140 kirker og humanitære organisationer verden over. Sammen er vi en af verdens fem største INGO'er. ACT Alliance arbejder med udvikling, katastrofe og fortalerarbejde i over 140 lande. Folkekirkens Nødhjælp er en selvstændig organisation. Arbejdet finansieres ved indsamling, bidrag fra private, virksomheder, fonde og med penge fra blandt andet Danida, EU, FN-organisationer og internationale fonde.

***Silkeborg Højskole som partner***

Silkeborg Højskole er en almen højskole med årligt 250 unge elever på lange kurser og 700 kursister på korte kurser. Skolen er oprettet af FDF, Frivilligt Drenge- og Pige Forbund og har frivillighed som en del af skolens dna og kultur. Hvert år sender Silkeborg Højskole elever på volontørrejser med Folkekirkens Nødhjælp og arbejder med udvikling og bæredygtighed, som en del af skolens strategi. En del af højskolens formål er at danne unge til at deltage i samfundet og de udfordringer, der er til enhver tid. Ved at åbne elevernes øjne for forskellige måder at se verden på, give inspiration og engagement er håbet, at unge får mod til at gøre en forskel og give svar på nogle af deres generations udfordringer lokalt og globalt. Change Maker-linjen er et af skolens seks hovedfag, hvor både danske og internationale elever deltager.

***Partnerskabets bidrag til projektet***

Silkeborg Højskole og Folkekirkens Nødhjælp er begge organisationer, der er drevet af et stærkt internationalt udsyn. Særligt arbejdet for et mere bæredygtigt og klimabevidst samfund er hjerteblod for begge organisationer. Måden der bliver gået til denne vigtige samfundsopgave til daglig, er dog ret forskellig. På den ene side er Folkekirkens Nødhjælp en stor organisation med et netværk ud i 19 forskellige lande, mere end 1200 ansatte på verdensplan og et hovedkontor med fageksperter indenfor alt fra klimaforandringer til SoMe. Al udvikling er drevet frem af vores Globale Strategi, samt specifikke måltal og rammeaftaler med donorer med krav om faste mål og resultater. Modsat er Silkeborg Højskole et sted, hvor individets udvikling er i fokus. *Her handler det om at blive til nogen- ikke til noget.* Måden at nå derhen, er ved at have fokus på det enkelte individs udvikling gennem en helt unik fordybelse i områder, som højskolens deltagere selv har valgt at beskæftige sig med over en længere periode (hovedfag). På det enkelte hovedfag - herunder Change Maker er der ikke et endeligt facit eller en prøve, der skal bestås, men derimod en lærerig og kreativ proces, der bliver drevet frem af den enkelte elevs nysgerrighed og motivation.

Disse to tilgange komplimenterer hinanden i ambitionen om at lave et fagligt stærkt og internationalt forgrenet *fremtidslaboratorium* med plads til kreative, anderledes og nytænkende løsninger for fremtidens klima- og bæredygtighedsprojekter i Danmark. Gennem Folkekirkens Nødhjælps stærke faglige kompetencer og netværk ude i verdenen får Silkeborg Højskoles elever *hands-on* erfaringer med store eksisterende projekter og ikke mindst chancen for at sætte deres aftryk på en række projekter, der bliver taget med videre fra skolens eksperimenterende, men begrænsede rum til en organisation, der arbejder med mere end 20.000 frivillige. Til gengæld får Folkekirkens Nødhjælp etableret en kreativ ramme og en fordybelse for udviklingen af fremtidens klima- og bæredygtighedsinitiativer, som organisationen ikke selv ville kunne etablere.

*”Innovation udvikles ikke over en 2-timers workshop, men ved at fordybe sig i et specifikt emne over flere måneder og blive ved med at undersøge og teste nye muligheder” (Christina Dahl Jensen, Innovationsrådgiver i Folkekirkens Nødhjælp).*

Derudover muliggør samarbejdet mellem Folkekirkens Nødhjælp og Silkeborg Højskole, at vi har en helt unik platform for at få gjort *stemmer fra syd* til en helt central del af projektet og den fremadrettede forståelse og forankring af klima- og bæredygtighedsprojekter. Fem deltagere fra Folkekirkens Nødhjælps partnerorganisationer vil udgøre en central del af fremtidslaboratoriet og blive rekrutteret til *Change Maker.* Det vilkår at danske og internationale elever bor og lever sammen over en periode på fem måneder, vil gøre det muligt løbende at inddrage globale perspektiver og indsigter fra de internationale deltageres lokale netværk i fremtidslaboratoriet. Endeligt giver konstellationen helt konkrete netværk og personlige relationer, der kan bygges videre på efter opholdets afslutning og underbygger dermed engagementspuljens krav om at skabe bæredygtige projekter.

Det faktum at eleverne bor sammen giver også projektet yderligere en dimension. For det første kan det være svært at få udløst potentialet i en udveksling over kort tid. Den part, der er på besøg skal bruge tid på at falde til og lande i en ny kultur, i et nyt samfund med nye spilleregler. Ved at have fem måneder sammen har deltagerne mulighed for at komme bag facaden på de forestillinger de måtte have om hinanden og se hinandens fulde potentiale. Vi har med andre ord muligheden for at lave en nuanceret, konstruktiv og langt mere positiv fortælling omkring de udfordringer og løsninger, som er en del af de internationale deltageres hverdag i de enkelte partnerlande.

***Koordinering af indsatsen og fordeling af ansvarsområder***

At få koordineret et innovativt og- for os- nyskabende projekt med danske og internationale deltagere, som skal deltage i en række forskellige events fordelt udover Danmark, vil selvsagt kræve en hel del koordinering og fordeling af ansvarsområder imellem Folkekirkens Nødhjælp og Silkeborg Højskole. Inden projektet bliver skudt i gang, vil der være en del koordinering omkring rekruttering af deltagerne fra FKNs partnerlande. Denne proces vil blive løbet i gang af de enheder hos Silkeborg Højskole (administrationen) og Folkekirkens Nødhjælp (Go Global) som er eksperter i udvekslingsaftaler i det øjeblik ansøgningen er blevet godkendt. Til at stå for den overordnede projektledelse af selve projektet vil der blive ansat en ny projektleder forankret i Folkekirkens Nødhjælp. Det vil være projektlederens rolle at sørge for, at det bliver muligt at afvikle aktiviteterne på fire venues, hvor nye unge målgrupper opholder sig, samt være koordinator og bindeled i den løbende kommunikation mellem alle projekts parter (Genbrug, Wefood, Change Maker, eventplatforme og det internationale arbejde i FKN).

Udviklingen af de enkelte aktiviteter og fremdriften i fremtidslaboratoriet vil være forankret hos læren på Change Maker linjen. Sammen med en praktikant vil det være Change Maker-lærens opgave at sørge for, at idégenereringen udfoldes og omsættes til konkrete idékataloger og de enkelte pilotprojekter. Endeligt vil det være et fælles ansvarsområde mellem Silkeborg Højskole og Folkekirkens Nødhjælp at få nedskrevet, videreformidlet og videreudviklet på fremtidslaboratoriets resultater så den nyvundne viden og erfaring kan blive delt og fulgt op på i projektets 5. og sidste fase. Lead og ansvar vil dog ligge hos Folkekirkens Nødhjælp.

# Selve indsatsen (vores indsats)

**Målgruppen**

I Folkekirkens Nødhjælp er vi som nævnt rundet af et stærkt og (næsten) 100 år gammelt fokus på frivillighed og partnerskaber med andre danske organisationer, som ligger udenfor Folkekirkens Nødhjælps direkte virke, men som deler samme værdier omkring vigtigheden af at engagere danskere i udviklingsarbejdet og gøre globale forhold nærværende og relevante. Det er denne unikke og stærke adgang til danskerne, som dette projekt vil bygge videre på og styrke samtidig med, at vi også vil række ud til en - for os- helt ny gruppe af unge danskere. Projektet har derfor to forskellige målgrupper, som vi vil arbejde med at engagere forskellige steder i engagementspyramiden- og med forskellige mål for øje.

***Målgruppe 1: Silkeborg Højskole- Change Maker linjen***

Indledningsvis vil projektet fokusere på de ca. 20 elever som har valgt at tage et semester på Silkeborg Højskole i forårssemestret 2022 (9.- januar – 11. juni) med hovedfaget *Change Maker*. Faget beskæftiger sig hvert semester med at give unge fra Danmark og hele verden mulighed for at engagere sig i globale udviklingsspørgsmål, og ikke mindst give holdet en platform for at teste og afprøve nye tiltag, der opbygger dem som individer til at gøre en forskel i deres eget lokalmiljø, når de er færdige med at gå på skolen.

*“The Change Makers class will prepare you to take part in the youth-led movement for change; and with a new toolbox of skills, knowledge and experiences you will be ready to make positive changes in your community” (Fra Change Maker-linjens egen beskrivelse på Silkeborg Højskoles hjemmeside).*

Al undervisning er på engelsk og har derfor også typisk en del internationale elever med på holdet. Ud af de 20 elever vil fem elever blive rekrutteret specifikt fra Folkekirkens Nødhjælps partnere[[1]](#footnote-2) ude i verdenen, med det formål at agere bindeled til Folkekirkens Nødhjælps arbejde ude i verdenen. Vi regner med at det bliver fra en partner i Palæstina, Malawi, Zambia, Nepal og Cambodja. Gruppen består altså af en del elever, som allerede har stor viden om udviklingsarbejde og globale forhold og arbejdet i syd, samt en del som er motiverede for at lære om dette. Gruppen kan derfor i engagementspyramiden kategoriseres som enten ”tilslutte sig” eller ”bidrage” med et stort potentiale for at få omsat deres motivation, ideer og netværk til reelle handlinger. Det er dette potentiale, vi vil forsøge at forløse ved at give Change Maker-holdet en helt specifik case i at udvikle Folkekirkens Nødhjælps klima- og bæredygtighedsprojekter i Danmark.

Ved at kombinere gruppen med unge internationale partnere fra Folkekirkens Nødhjælps partnerorganisationer i udviklingslandene er det derfor målsætningen, at vi kan rykke Change Maker-holdet helt op som ”*ejere og ledere*” i engagementspyramiden ved at lade dem stå for implementeringen af en række frivillig-pilotprojekter under deres ophold, som så samtidig kommer til at agere platform for projektets anden målgruppe; unge mellem 15- 35 år uden en traditionel forankring i det globale udviklingsarbejde.

***Målgruppe 2: Unge som ikke interesserer sig for/ er engageret i udviklingsarbejde***

I Danmark bliver ungdommen ofte fremhævet som en gruppe, der er særligt interesseret i klima- og bæredygtighed, da de jo er den generation, som kommer til at opleve konsekvenserne af klimaforandringerne i deres egen fremtid. Det har vi eksempelvis set de seneste år med nye initiativer som Den Grønne Studenterbevægelse og Fridays for Future. Der er dog stadig en stor gruppe unge for hvem nye klima-og bæredygtighedsinitiativer ikke er en del af deres hverdag. Især når klimaforandringer og bæredygtighed bliver sat ind i en global forståelse, er der en stor gruppe unge, der falder fra. Det er denne gruppe i alderen 15-35 år, vi vil forsøge at nå med vores *fremtidslaboratorium*.

Når vi kommunikerer og forsøger at engagere og skabe konkrete handlemuligheder for den danske befolkning i Folkekirkens Nødhjælp, er det ofte på vores betingelser eller på vores hjemmebane. Vi giver eksempelvis mulighed for at rejse ud og besøge *vores* projekter i vores programlande (Go Global), og vi giver mulighed for at blive frivillig i en af *vores* butikker (Genbrug og Wefood) med en åbningstid, vi har defineret. Denne her gang har vi tænkt os at gøre det hele lidt anderledes. For at nå den gruppe unge, der ikke interesserer sig for udviklingsarbejdet, rejser vi derfor på *udebane* for at møde de unge, der hvor de nu engang er, og der hvor de dyrker deres egne interesser. Hen over foråret og sommeren 2022 vil Change Maker-linjen derfor deltage i fire forskellige events fordelt over hele landet, som i sin natur ikke har noget med udviklingsarbejde at gøre, men som stadig rummer en god platform for at kommunikere og engagere unge i globale klima- og bæredygtighedsdagsinitiativer:

* DM i Skills (28. - 30. april, 2022 i Høng, Kalundborg)
* Distortion (2.- 6 juni, 2022, København)
* Folkemødet (16.-19 juni 2022 i Allinge, Bornholm)
* FDFs landslejr (6.-15 juli, 2022, Friluftscenter Sletten, Silkeborg)

Ved at være til stede på disse events, er der potentiale for at kunne nå ud til mere end **10.000 unge[[2]](#footnote-3)** fra hele Danmark i et miljø,som de unge aktivt har valgt at deltage i, og hvor de allerede er motiverede for at tage del i de aktiviteter som ligger i relation hertil. At starte projektets udformning ved målgruppen og *tappe* ind i specifikke eksisterende events giver ikke alene en mulighed for at nå ud til et stort antal mennesker. Det tvinger os også automatisk til at spille ind i de enkelte events’ universer og væk fra en fasttømret tankegang om, hvad vi som organisation forstår som en god engagementsskabende aktivitet og hvordan” man” kommunikerer emnerne ‘bæredygtighed’ og ‘klima’. Ved at have et ikke-defineret indhold, tematik eller tilgang fra start vil de enkelte grupper på Change Maker-linjen kunne skabe det nødvendige ejerskab, og drive deres eget projekter frem i forhold til de aktiviteter, de vælger.

***Stemmer fra udviklingslandene***

En helt central pointe i udviklingen af *fremtidslaboratoriet* er, at fremtidige klima- og bæredygtighedsinitiativer bliver nødt til at tage mere udgangspunkt i den omverden, vi som organisation er en del af. Det er derfor også helt afgørende, at projekt bliver implementeret af unge uden for Folkekirkens Nødhjælp, men også i *samskabelse* med nogle af de unge fra syd, som er ramt af de klimaforandringer som Folkekirkens Nødhjælps initiativer er med til at afhjælpe.

Som tidligere nævnt vil et helt afgørende element for fremtidslaboratoriets succes, derfor være, at vi får inviteret og rekrutteret fem unge partnere fra Folkekirkens Nødhjælps partnerorganisationer i Malawi, Zambia, Nepal, Cambodia og Palæstina. Ved at blande danske unge med unge fra Folkekirkens Nødhjælps partnerorganisationer opnår vi ikke alene, at de enkelte aktiviteter bliver langt mere relaterbare for de danske unge vi gerne vil bringe ind i engagementspyramiden. Ved at lade de unge partnere fra syd selv være afsendere af de klima- og bæredygtighedsproblematikker, som er en del af deres daglige liv og arbejde, sikrer vi også i langt højere grad en positiv og konstruktiv kommunikation, der er fremadskuende og fokuseret på, hvordan vi sammen kan skabe nye og bæredygtige løsninger. Hvordan det helt præcis vil tage sig ud, vil blive beskrevet nærmere i de følgende afsnit i en gennemgang af projektets fem faser.

**Planlægning og metoder**

Projektet vil blive afviklet fra 1. november 2021 – 31. oktober 22. Projektets cyklus vil følge de fire nedenstående faser.

**Fase 1**: Rekruttering og Rammesætning (Aktivitet 1.1)

**Periode:** november- december 2021

**Formål:** At få rekrutteret de helt rette personer til at få skabt rammerne for projektet og relationen til Genbrug, eventplatforme, samt partnere i syd.

**Engagementspyramiden:** I denne fase er der ikke en reel forstærkning af engagementet hos de to målgrupper, men denne projektfase vil have afgørende betydning for, at vi senere vil have en stærk ramme og de rette kapaciteter at arbejde ud fra.

**Beskrivelse:** For at vi kan igangsætte et nyt og innovativt projekt, som det vi forventer at fremtidslaboratoriet vil blive, vil det være nødvendigt at skabe de helt rette rammer for projektet. I denne fase vil der derfor blive ansat en ny projektleder i Folkekirkens Nødhjælp, som skal være bindeled mellem Silkeborg Højskole, Genbrugsbutikkerne og ikke mindst de events som skal agere eventplatform for Change Maker-linjen. I denne fase vil de fem partnere også blive rekrutteret og den genbrugsbutik/Wefood-butik, som skal indgå som case i projektet vil også blive identificeret.

**Resultater:**

* Rekruttering af nøglepersoner for projektets gennemførelse
* Afklaring af hvilke events/venues samt Genbrugsbutik og Wefood, der vil være til rådighed for Change Maker
* Afklaring af løbende samarbejdsform mellem Folkekirkens Nødhjælp og Silkeborg Højskole

**Fase 2**: Klima og bæredygtigheds-Hack (Aktivitet 1.2)

**Periode:** januar- april 2022

**Formål:** At få skabt et stærkt og eksperimentelt fremtidslaboratorium, hvor Folkekirkens Nødhjælps eksisterende frivilligprojekter Genbrug og Wefood danner *case* for at udvikle de eksisterende rammer for klima og bæredygtighedsinitiativer. Samtidig fungerer vores klima- og bæredygtigheds-Hack også som idéplatform for de kommende fire pilotprojekter, som udvikles sideløbende på Change Maker-holdet.

**Engagementspyramiden**: Eleverne på *Change Maker* går fra at have en stor interesse i globale forhold og udviklingsarbejde til at være egentlige drivere af et specifikt engagementsskabende projekt. I forhold til engagementspyramiden går deltagerne dermed fra at *bidrage* eller tilslutte sig til at eje og lede projektet. Den del beskæftiger sig dermed også primært med at understøtte muligheden for at skabe folkelig deltagelse og folkelig forankring.

**Beskrivelse:** I denne fase bliver projektet rigtig skudt i gang. Det sker ved en stor *kick-off* dag på Silkeborg Højskole i slutningen af januar 2022. Her vil Folkekirkens Nødhjælp og Change Maker-linjen mødes for første gang. Her vil deltagerne blive introduceret til Folkekirkens Nødhjælps butikker, organisering, internationale arbejde og introduceret til den første case:

*Hvordan engagerer Folkekirkens Nødhjælp nye unge målgrupper i de eksisterende bæredygtigheds- og klimainitiativer ‘Genbrug’ og ‘Wefood’, og hvordan tydeliggør butikkerne koblingen til det nødhjælps- og udviklingsarbejde, som målgruppen er med til at understøtte?*

I de følgende uger vil *Change Maker* besøge en række genbrug- og Wefoodbutikker (Aktivitet 1.2.2), interviewe genbrugs- og Wefood-konsulenter samt frivillige, for at blive klogere på, hvad Genbrug og Wefood er for en størrelse. Endeligt vil Change Maker-eleverne få mulighed for at ”overtage” en genbrugs- og Wefood butik i tre dage (Aktivitet 1.2.2), hvor de vil få mulighed for at implementere nogle af de ideer som de har udviklet undervejs. Hele dette første forløb vil blive afsluttet med en *Faglig fredag (Aktivitet 1.2.4)* på Silkeborg Højskole med titlen *Genbrug og Madspild- en bæredygtig fremtid?* Her vil Change-Maker linjen være til stede, hvor de vil få mulighed for at give deres eget innovative bud på en fremtidig genbrugs- og Wefood aktivitet. Udover tilstedeværelsen af Change Maker linjens bud på en fremtidig Genbrugs- og Wefood aktivitet, vil formiddagen byde på en række workshops, som skolens 125 elever kan vælge sig ind på. De kan se ud som følgende:

**Workshop 1:** *Bæredygtig fødevareproduktion*: Virksomheden Hey Planet, som har specialiseret sig i at udvikle spiselige insekter på baggrund af Folkekirkens Nødhjælps arbejde med fødevaresikkerhed i Cambodia, udbyder en workshop, hvor de dykker ned i emner omkring spiselige insekter: klimaforandringer, fødevaresikkerhed og ernæring i relation til [FNs Verdensmål.](https://sustainabledevelopment.un.org/?menu=1300)

**Workshop 2:** *Et unfair fødevaresystem?* Oplæg og debat fra Folkekirkens Nødhjælps fødevarerådgiver om ulighed i det globale fødevaresystem og diskussion om mulighederne for handling?

**Workshop 3:** *Innovation og tøjproduktion*: Oplæg og debat med Folkekirkens Nødhjælps innovationsrådgiver Christina Dahl Jensen om hvilke innovative løsninger, der kan være med til at revolutionere vores tøjproduktion i fremtiden.

Dagen rundes af med at med et åbent debatarrangement om aftenen for borgere i Silkeborg og omegn. Her vil Roberto Flore, tidligere chef for Nomas fermenteringslab, indlede med et oplæg om T*he future of Food*, som vil blive efterfulgt af en paneldebat med Folkekirkens Nødhjælps Generalsekretær Birgitte Qvist- Sørensen, Roberto Flore og en række øvrige stærke stemmer i den globale debat omkring fremtidens fødevaresikkerhed.

**Resultater:**

* Udvikling af et idékatalog til Folkekirkens Nødhjælp på nye måder at gøre Genbrug og Wefood til et attraktivt sted at engagere sig som en yngre frivillig (15-35 år)
* Udvikling af et idékatalog til hvordan Folkekirkens Nødhjælp i fremtiden kan skabe en skarpere kobling mellem genbrugsbutikkerne og Folkekirkens Nødhjælps arbejde ude i de enkelte programlande
* Butiks-takeover på Folkekirkens Nødhjælps sociale medier, der forventes at nå ud til 250.000 følgere
* Rykket de 20 deltagere helt op i toppen af engagementspyramiden

**Fase 3:** Tour de pilotprojekter (Aktivitet 1.3)

**Periode:** februar-juli 2021

**Formål:** Formålet er at få omsat fremtidslaboratoriets kreative og innovative ideer til konkrete handlemuligheder til en målgruppe, som danske civilsamfundsorganisationer traditionelt har haft svært ved at få i tale.

**Engagementspyramiden:** Ved potentielt at nå ud til mere end 10.000 unge mennesker i alderen 15-35 år vil vi med dette koncept kunne flytte flere tusind unge mennesker ind i engagementspyramiden. I tråd med CISUs formål og den danske Verden 2030 strategi vil fokus først og fremmest være på at skabe handlemuligheder, der vil styrke den *folkelige opbakning* til udviklingsarbejdet.

**Beskrivelse:** I denne tredje fase af projektet flytter vi fokus fra Folkekirkens Nødhjælps eksisterende klima- og bæredygtighedsprojekter til at Change Maker eleverne selv får mulighed for at udforme deres helt eget klima- og bæredygtighedsinitiativ ud fra casen:

*Hvilke nye initiativer kan engagere unge i det gule segment i klima- og bæredygtighedsdagsordenen?*

Som nævnt i det indledende afsnit har vi på forhånd valgt fire platforme ud, hvor Change Maker-linjens aktiviteter kommer til at udfolde sig. Det er gjort for at gøre casen mere håndgribelig og overskuelig, men også for at sikre en platform, hvor vi ved at det gule segment, vi retter vores case imod, vil være til stede:

*Aktivitet 1.3.1: DM i Skills (*(28. - 30. april, 2022 i Høng, Kalundborg)

DM i Skills er det store årlige Danmarksmesterskab for unge fra erhvervsuddannelserne. Omkring 300 unge er med som deltagere, hvor de kæmper inden for de forskellige fag om at blive landets bedste. I løbet af de tre dage arrangementet varer forventes det at mere end **50.000** vil ligge vejen forbi. Netop erhvervsskoleeleverne er en målgruppe civilsamfundsorganisationerne generelt har haft svært ved at tiltrække. Det til trods for at en lang række af de forskellige erhvervsfag har en række stærke relationer til netop klima- og bæredygtighedsdagsordenen.

*Aktivitet 1.3.2: Distortion (2.- 6 juni, 2022, København)*

Distortion er Københavns største gadefest, der skaber liv og glade dage i byens gader med elektroniske musik over fire dage i starten af juni måned. Gadefesten tiltrækker hvert år mere end **100.000 mennesker** typisk i alderen 15-25 år. Klima og bæredygtighedsinitiativer er ikke det første man forbinder med festivalen, men med dens store forbrug og unge målgrupper vil der være god mulighed for at lave stærke koblinger til udviklingsarbejdet, mere specifikt den del som retter sig mod klima og bæredygtighed.

*Aktivitet 1.3.3: Folkemødet (16.-19 juni 2022 i Allinge, Bornholm)*

Folkemødet finder sted hvert år i uge 24 i Allinge på Bornholm. Folkemødet er en fysisk ramme og en demokratisk ambition, som medskabes af hundredvis af organisationer, foreninger, partier og virksomheder. Hvert år deltager mere end **50.000 deltagere** til en uge med politiske debatter og en række aktiviteter. Det vil være opgaven for Change Maker at bryde igennem lydmuren af events og aktiviteter med et initiativ, der er rettet mod særligt de unge, der er til stede på eksempelvis ungdomshøjen (efterskoler og højskoler).

*Aktivitet 1.3.4: FDFs landslejr (6.-15 juli, 2022, Friluftscenter Sletten, Silkeborg)*

Til sommer afholder FDF deres landslejr i Silkeborg, som finder sted hvert femte år. Her deltager mere end **10.000 børn og unge** om årets temafortælling ”En eventyrlig opdagelsesrejse”. Landslejren vil i 2022 som noget nyt også have et bæredygtighedsudvalg, så der vil være en fin platform for Change Maker at spille ind med aktiviteter på. FDF udgør en af Folkekirkens Nødhjælps tætte samarbejdspartnere, og derfor er organisationen ikke ny for FKN. Det er til gengæld nyt at inddrage landslejrens deltagere i specifikke klima- og bæredygtighedsaktiviteter, som det vil være målet her.

Hvad projekterne indenfor de fire eventplatforme helt specifikt kommer til at fokusere på og indeholde er op til eleverne, de erfaringer og de ideer, de kommer med og ikke mindst hvilken eventplatform, de vælger. Der vil dog være en række krav som de enkelte initiativer skal kunne leve op til:

* De skal kunne afvikles som en del af enten Distorsion, DM i Skills, FDFs landslejr eller Folkemødet
* Der skal være en tydelig kobling til bæredygtighed og klimaproblematikker
* Der skal være en stærk relation mellem aktiviteten i Danmark og de områder, som de internationale partnere på Change Maker repræsenterer (stemmer fra syd)
* Aktiviteten skal kunne udvikles for max. 20.000 kr.

Hvordan denne opgave løses, er som nævnt helt op til deltagerne på Change Maker, men følgende kunne være eksempler på initiativer, der kunne blive udviklet:

gByg dit eget hus med klimavenlige mursten fra Nepal

**(DM i Skills)**

Genbrugsbyttebørs med fortællinger om lokale GenbrugsHacks fra Malawi, Nepal og Cambodia

**(FDFs Landslejr)**

Mads og Monopolet-session med klima-dilemmaer fra Folkekirkens Nødhjælps partnere i Malawi, Zambia og Nepal

**(Folkemødet)**

*Tis for en mere bæredygtig verden.*

Særlige betalingstoiletter, hvor vi inde på toilettet viser hvordan innovative vandingssystemer hjælper bønderne i Malawi og Cambodia i tørkeperioder

**(Distorsion)**

**Grafik:** illustration over eksempler på klima- og bæredygtighedsinitiativer

Fælles for alle aktiviteterne er, at de vil tage udgangspunkt i den målgruppe og de interesser, der er kendetegnende for, at de unge har valgt at møde op til den enkelte event. Handlemuligheden vil derfor relatere sig til et område vi allerede ved ligger målgruppen nær. Det vil derfor være forventeligt at vores aktiviteter vil være interessante og dermed skabe en mulighed for at bringe flere tusind unge ind i engagementspyramidens nederste del som *observatøre*r og *følgere*. Hvis der mod forventning ikke skulle skabes et stort ryk ind i engagementspyramiden, vil det også være en brugbar læring i projektets mål om at være et fremtidslaboratorium, der gør os klogere på de dynamikker og processer, der ligger udenfor selve den egentlige engagementsskabende handling. Endeligt vil aktiviteterne give Change Maker holdet et helt unikt ejerskab og dermed være med til at skubbe dem helt op i toppen af engagementspyramiden.

**Resultater:**

* Formidling af globale klima- og bæredygtighedsproblematikker udviklet og specifikt *tilrettet af unge til unge* igennem events som geografisk er fordelt over hele Danmark (Silkeborg, Kalundborg, København og Allinge)
* Nye handlemuligheder for op mod **10.000 unge** i alderen 15-35 år
* Ny unik viden om at engagere en ny målgruppe på målgruppens egen *hjemmebane*

Hvordan alle disse resultater, læringspunkter og nye viden vil blive bragt videre vil blive udførligt beskrevet i 4. og sidste fase nedenfor.

**Fase 4:** Vidensdeling, læring og opfølgning **(**Aktivitet 1.4)

**Periode**: august- november 2022

**Formål:** At få fulgt op på *fremtidslaboratoriets* nye viden og erfaringer og bredt dem ud i Folkekirkens Nødhjælp og til andre interessenter og ikke mindst de nye målgrupper, vi gerne vil engagere. Endelig vil vi i denne fase sørge for at videreføre al den nye læring og opbyggede kapacitet til det nye Change Maker-hold på Silkeborg Højskole, der er på skolen i efteråret 2022.

**Engagementspyramiden:** I denne fase arbejder vi med både toppen og bunden af engagementspyramiden. Fremtidslaboratoriets nyvundne viden omkring inddragelse af yngre frivillige og stemmer fra syd, vil danne fundamentet for, at vi kan skabe nye attraktive handlemuligheder som dermed sikrer nye *ejere* og *ledere* af Folkekirkens Nødhjælps klima-og bæredygtighedsprojekter (Genbrug og Wefood). Ligeledes vil læringen fra mødet med de nye målgrupper i de fire pilotprojekter blive videreudviklet. Hermed vil vi arbejde på at sikre, at de enkelte aktiviteter ikke bliver en engangsforestilling, men derimod første skridt på at skabe konkrete permanente handlemuligheder, der kan fastholde den yngre målgruppe i engagementspyramiden under kategorien *følge* og *observere*- og på sigt løfte dem højere op.

**Beskrivelse:** Alle fremtidslaboratoriets eksperimenter og resultater bliver udviklet med udgangspunkt i en stærk trekant bestående af Folkekirkens Nødhjælp (kapacitet og netværk), Silkeborg Højskole (kreativitet og idérigdom) og partnere fra Folkekirkens Nødhjælps programlande (faglighed, stemmer fra syd.) I forhold til at måle projektets effekt overfor den første målgruppe, vil der blive igangsat en evaluering på Change Maker holdet, så vi kan få kortlagt om fremtidslaboratoriet har udviklet og rykket deltagerne helt op i engagementspyramiden, som vi forventer.

Den anden store målgruppe for dette projekt er jo det *gule segment*. At måle og evaluere på om de rykker sig op i engagementspyramiden- og bliver der- er selvsagt en sværere øvelse. Dette projekt har som udgangspunkt at igangsætte en række nye innovative måder at komme i kontakt med denne målgruppe og derfor er vores primære mål at skabe et fundament for en ændring, der tager flere år at måle. Vi vil derfor bruge vores egen data fra frivilligundersøgelsen som en baseline sammen med DANIDAs kendskabsrapport og så måle op mod de nye data der kommer fra den næste tilfredshedsundersøgelse i Folkekirkens Nødhjælp og den næste kendskabsrapport fra DANIDA.

Det er dog projektets ambition, at vores resultater efterfølgende bliver delt bredt ud i civilsamfundet i Danmark, og at *fremtidslaboratorie*t blot er første skridt i et længere strategisk fokus på at få udviklet rammerne for fremtidens bæredygtigheds- og klimainitiativer målrettet den gruppe af unge som typisk ikke engagerer sig i udviklingsarbejdet. Vi vil derfor i efteråret afholde følgende opfølgningsaktiviteter:

***Vidensdeling med andre genbrugsbutikker og bæredygtighedskoncepter***

Udfordringen med at få rekrutteret nye og yngre frivillige til særligt genbrugsbutikkerne er ikke unik for Folkekirkens Nødhjælp. Problematikken er gennemgående for alle organisationer, der har genbrugsbutikker, som en del af deres engagementsindsats i Danmark. Vores idékatalog over nye måder at udvikle butikkerne på vil derfor i efteråret blive delt med andre genbrugsbutikker- og bæredygtighedskoncepter. Det vil eksempelvis være i Herning-symbiosen, hvor Folkekirkens Nødhjælp sammen med Røde Kors og en række øvrige interessenter er engageret for at sikre bedst mulig udnyttelse af tekstilressourcer.

***Fremtidslaboratoriet 2.0***

Change Maker-linjen er i sin natur begrænset af, at deltagerne kun er på Silkeborg Højskole i fem måneder og herefter fortsætter videre ud i livet. Det betyder dog ikke, at vi ikke får bygget videre på de eksperimenter og erfaringer, som det første hold har gjort sig. Tværtimod. Det faktum, at eleverne vender tilbage til de landsdele de kommer fra, giver netop projektet en oplagt mulighed for, at vores nyvundne viden ikke (for)bliver i Silkeborg Højskole og Folkekirkens Nødhjælps univers, men kommer ud at leve sammen med de nye yngre målgrupper, vi gerne vil inkludere i fremtidige klima- og bæredygtighedsinitiativer.

Silkeborg Højskole og Folkekirkens Nødhjælp vil derfor helt konkret fremadrettet udvikle et alumne-netværk på facebook for elever på Change Maker linjen. Her vil tidligere og nuværende Change Maker-elever kunne sparre om, hvordan de kan omsætte deres nyvundne viden og erfaring som *ledere* og *ejere* i engagementspyramiden til handlemuligheder i deres eget lokalmiljø. På selve Change-Maker faget vil der også blive skabt stærke relationer mellem det første og næste Change Maker-hold. Her vil særligt de fem udvalgte internationale partnere på det første Change Maker-hold spille en rolle. Selvom de er rejst hjem er de med deres forankring i Folkekirkens Nødhjælps partnerorganisationer stadig stærke *stemmer fra syd*, der kan engageres til at videreudvikle kommende klima- og bæredygtighedsinitiativer. De fem internationale partnere vil dermed blive aktivt inddraget i Change Maker-linjens kommende projekter, men de vil også spille en ny rolle, når Silkeborg Højskole i 2022, forhåbentlig, kan rejse ud i verdenen igen. Her vil deres særlige kendskab til deres eget tematiske felt (partnerorganisationens arbejdsområde), lokalkendskab og forståelse af Silkeborg Højskole som institution samlet, danne et unikt udgangspunkt for at kunne igangsætte klima- og bæredygtighedsinitiativer, der normalt ikke er muligt på kortere studieture for danskere, der besøger udviklingslande.

# Supplerende finansiering

Der indgår ikke supplerende finansiering.

1. Det kunne eksempelvis være fra Nepal i organisationen National Social Welfare association (NNSWA), som arbejder på at udvikle bæredygtige og klimatilpassede landbrugsløsninger i det sydvestlige Nepal. [↑](#footnote-ref-2)
2. Dette er et estimat baseret på tværs af de fire eventplatforme som tilsammen har et samlet deltagerantal på mere end 200.000 deltagere [↑](#footnote-ref-3)